Lørdag aften åbnes Aalborgs nye kæmpe-klub Wonderland Spritten på Aalborg Spritfabriks område.

20. april trillede den sidste lastbil med Gammel Dansk ud af portene på De Danske Spritfabrikker i Aalborg. 84-års industri-historie på fabrikken der ligger langs fjorden i Aalborgs Vestby sluttede. Og nu begynder så en ny historie. Bygningerne - hvoraf mange er erklæret bevaringsværdige - og områderne omkring fabrikken er solgt til entreprenørfirmaet A. Enggaard og skal udvikles af Martin Nielsen Holding ApS med blandt andet lejligheder, kunsthaller, gourmetrestauranter og meget andet. Det arbejde går igang om nogle år, og indtil da vil en ny kæmpeklub være at finde på området. Den hedder Wonderland Spritten og kan huse 3500 gæster. Klubben havde snigpremiere i forbindelse med årets karneval i Aalborg, men lørdag aften er der officiel åbningsfest. Her vil fem koncerter med kendte danske kunstnere fylde hallen med musik, men det er ikke nødvendigvis det format, den næste fest vil have. - Fremover skal vi have de unge mennesker til at involvere sig i hvad det er, de godt kunne tænke sig. De kan vælge om de vil have full moon party, togafest eller andet, det vælger de på Facebook. Og så er det det vi holder for dem, fortæller Martin Nielsen.